Malang benar nasibmu.
Tak kusangka dan tak kuduga.
Nama Mekah yang ada di pundakmu seakan telah luntur.
Engkau dilangkahi negeri antah-berantah.
Mana suraumu?
Mana masjidmu?
Mana orang-orang hebatmu.
Atau engkau rela mencopot semboyan itu dari dadamu?" Indak hujan dan indak pulo ado angin, Tan Baro bapuisi surang sadang duduak di lapau Uwo Pulin. Sadangkan kawan-kawannyo cuma nampak malongo bantuak kabau kapanasan di tapi kubangan. Ka masuak kubangan, tali singkek.
"Wo, tolong aia dingin agak sagaleh!" Kato Kari Garejoh.
"Untuak apo aia dingin?" Tanyo Uwo nan sato pulo tapana.
"Munkin Tan Baro tasapo gai. Bia nak dibacokan capak-capak baruak saketek dek Mak Pono," jawek Kari.
"Batoh, Kari. Tasapo baa pulo ambo? Sia nan manyapo?" Kato Tan Baro baliak batanyo.
"Eh, indak! Salamo ko indak pernah tadanga dek ambo Tan Baro bapuisi saroman itu. Ijankan bapuisi, mandanga Uncu barabab se Tan Baro manutuik talingo," baleh Kari.
"Ha....ha. Sakali ko, puisi ambo tu manggambarkan keprihatinan kecek urang kini. Ambo maraso ibo panuah tando tanyo, baa kok nagari Sarambi Makah tu kucun di arena em-te-qiu. Katonyo, nagari tu gudang ulama, gudang sikola agamo, tapi bisa kalah dek Manta­wai," kecek Tan Baro mampajaleh mukasuiknyo.
"Apo, Tan? Sarambi Makah kalah dek Mantawai? Lai indak salah juri tu? Atau Tan Baro nan salah baco?" Giliran Tacin mangaluakan suaro.
"Itulah kanyataan nan indak bisa awak tutuik. Namo Sarambi Makah, nampaknyo hanyo pamanih se lai. Awak kan samo-samo tau, Mantawai indak nagari mayoritas Islam sarupo di siko. Tapi, bia saketek, nampaknyo sabana boneh. Di awak lai banyak, tapi ampo barek," kato Tan Baro nan indak bisa manyuruak-an raso kacewanyo.
Baitulah gambaran suasana lapau Uwo Pulin pagi kapatang. Walau nan manjadi barita gadang di surek kaba 'Singgalang' adolah banyaknyo palamar masuak pagawai nan indak luluih, tapi dek komunitas lapau Uwo, labiah manarik barita hasil em-te-qiu dari Luak nan Bunsu. Manariknyo, dari daftar juara, tanyato nagari Sarambi Makah ado di bawah Mantawai.Baitu juo kampuang Mak Pono, kampuang Ajo Tondeh sarato kampuang Uncu Labai samo-samo di bawah Mantawai dan tantu samo barisi ampo barek.
Untuang sajo kampuang Uncu, kampuang Mak Pono sarato kampuang Ajo lai indak pakai istilah Sarambi Makah atau Sarambi Madinah bagai. Saumpamo kam­puang Ajo pakai Sarambi Madinah, barangkali ka jadi bulan-bulanan pulo Ajo dek kawan-kawannyo pagi tu.
"Jadi, nampaknyo nan bantuak iko paralu jadi palajaran dek awak. Saumpamo maagiah namo anak, ijan barek-barek bana. Lai bana diagiah namo Saleh, Muslim, Amirullah atau lainnya, tapi indak tajujuang dek nyo kan parcuma. Namo sabarek bumi jo langik, tapi parangainyo cingkahak, kan ka jadi pagunjiangan se di tangah kampuang.
"Jadi baa lai Tan?" Tanyo Udin Kuriak.
"Kalau nantik kampuang ambo paralu diagiah gala pulo, mako cukuik SARABI MAKAH se," kato Tan Baro nan disambuik jo galak dek kawan-kawannyo.
Espe St.Soeleman
http://www.hariansinggalang.co.id/palanta.html
ind_Latn ind_Latn zsm_Latn ind_Latn zsm_Latn zsm_Latn ind_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bam_Latn glg_Latn